夜聞雨用誠齋新凉韻
作者：方岳
朝代：宋

paragraphs: 歲事不可常，吾生復餘幾。
立秋五十日，殊未凉風至。
山田欲生煙，旱氣亦可已。
摵摵聲入桐，中夜攬衣起。
未議填饑腸，且與洗渴髓。
霢霂倘優渥，安用雷電駛。
相傳水晶宮，法施政如此。
焦枯寬一分，熱惱清十倍。
稽首不昧香，我意則佛意。
問雨從何來，君其無罪歲。